Hpungup sara hpe BGF hpyenla ni rim adup
- In Makam Masham
- Last Updated on 19 July 2012
- By KNG
- Hits: 1083
Pangwa, Dan Gaw mare na hpungup sara Galau Ting Sau hpe Myen asuya npu BGF (jarit sin dap) masat 1001 hpyenla ni, lai wa sai May 31 ya shani nta kaw nan sa htwi adup ngut ai hpang rim woi mat wa ai lam buga masha ni kawn chye lu ai.
Dap up Dingdan Lum Hkawng woi awn ai, Pangwa mare kaw na deng (60) ram tsan ai Dam Hkawn mare na BGF (shawng de NDA-K dap) hpyenla ni gaw, hpungup sara Galau Ting Sau a nta de mawdaw saike hte yan sa nna hpungup sara hpe jep adup nna rim woi mat wa ai hpe, myi-chyaw-sakse langai KNG Jinghpaw Shiga Dap de tsun dan wa ai.
“KIO/KIA ni hte matut mahkai ai nga na sa rim ai re. Myiman hkan sai pru hkra htwi da ngut ai hpang rim woi mat wa ma ai. Ya du hkra n dat shi ai” nga nna myi-chyaw-sakse wa tsun ai.
N’tsen ai majaw sha ya na zawn galaw ai re hpe chye lu ai.
Pangwa mare gupyin na hpung sara ni, hpungtau ni hpe Myen hpyendap npu BGF (Border Guard Force) hpyenla ni rim jep ai lam, sadi jaw ai lam ni law law galaw nga ai hpe buga na myit-su salang langai mung tsun wa sai.
Jarit sin dap, dapdung masat 1001 hpyenla ni sha, Lagwi mare na hpung sara Zawng Hkawng hpe mung n’tsen ai majaw Phone hpe zing la kau ya ai sha n-ga shanhte masat da ai shara kaw sha nga lu na, nga nna jahkrit shama tawn ai lam na chye lu ai.
Jinghpaw mungdaw hta, Myen asuya hte KIA Shanglawt ni majan n’nan bai byin wa ai kawn Hkristan Hpung sara ni hte Jinghpaw la ni hpe Myen hpyendap ni shingte rim jep adup zingri nga ai kaw nna ya BGF (shawng de NDA-K) dap bai hkan jat galaw wa ai lam rai nga ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn